OBRAZLOŽENJE UZ POLUGODIŠNJI IZVJEŠTAJ O IZVRŠENJU PRORAČUNA OPĆINE BLATO ZA 2026. GODINU


Temeljem članka 88. Zakona o proračunu (Narodne novine 144/21), općinski načelnik dužan je svom predstavničkom tijelu, općinskom vijeću, podnijeti na donošenje polugodišnji izvještaj o izvršenju proračuna do 30. rujna tekuće proračunske godine. 

Polugodišnji izvještaj o izvršenju proračuna sadrži: opći dio, posebni dio, obrazloženje i posebne izvještaje. 

Opći dio sadrži:
– sažetak Računa prihoda i rashoda i Računa financiranja,
– Račun prihoda i rashoda i
– Račun financiranja.

Račun prihoda i rashoda sadrži prikaz prihoda i rashoda i iskazuje se prema proračunskim klasifikacijama u izvještajima:
– izvještaj o prihodima i rashodima prema ekonomskoj klasifikaciji,
– izvještaj o prihodima i rashodima prema izvorima financiranja,
– izvještaj o rashodima prema funkcijskoj klasifikaciji.

Račun financiranja sadrži prikaz primitaka i izdataka i iskazuje se prema proračunskim klasifikacijama u izvještajima:
– izvještaj računa financiranja prema ekonomskoj klasifikaciji,
– izvještaj računa financiranja prema izvorima financiranja.

Posebni dio iskazuje se u izvještajima:
– izvještaj po organizacijskoj klasifikaciji,
– izvještaj po programskoj klasifikaciji.

Obrazloženje općeg dijela izvještaja o izvršenju proračuna jedinica lokalne i područne (regionalne) samouprave sadrži:
– obrazloženje ostvarenja prihoda i rashoda, primitaka i izdataka u izvještajnom razdoblju,
– prikaz ostvarenog manjka odnosno viška proračuna jedinice lokalne i područne (regionalne) samouprave u izvještajnom razdoblju.

Polugodišnji izvještaj o izvršenju proračuna je objedinjeni (konsolidirani) izvještaj Općine Blato i njenih proračunskih korisnika Dječjeg vrtića “Blato” , Narodne knjižnice „Blato“ i Ustanove u kulturi „Blatski fižuli“.
[bookmark: _Hlk177555943][bookmark: _Hlk207957143][bookmark: _Hlk177556074]U prvih šest mjeseci ove godine ukupno ostvareni prihodi i primici proračuna iznose 1.672.377,62 eura ili 31,28 % planiranih prihoda, a ukupno izvršeni rashodi i izdaci 1.908.537,23 eura ili 35,70 % ukupno planiranih rashoda i izdataka, što je dovelo do manjka prihoda nad rashodima u visini od 236.159,61 eura. 






1) PRIHODI I PRIMICI

	Ukupno ostvareni proračunski prihodi i primici u šestomjesečnom razdoblju 2026. godine iznose 1.672.377,62 eura, što u odnosu na važeći proračun Općine Blato za 2025. godinu predstavlja ostvarenje od 31,28 % a sastoje se od:

1.1. prihoda poslovanja (razred 6) u iznosu od 1.619.124,07 eura;
1.2. prihoda od prodaje nefinancijske imovine (razred 7) u iznosu od 53.253,55 eura;


1.1.  Prihodi poslovanja (razred 6)

611 - Porez na dohodak kao najznačajniji općinski izvorni prihod bilježi ostvarenje od 846.496,12 eura, što je 40,09 % više u odnosu na isto razdoblje prethodne godine.
613- Porezi na imovinu veći su za 5,93 % u odnosu na prošlu godinu, a dijelimo ih na:
· stalne poreze – u koje spada porez na nekretnine, te porez na korištenje javnih površina.
· Porez na nekretnine lokalni je porez čiji se prihod dijeli: 80% udio jedinice lokalne samouprave na čijem se području nekretnina nalazi i 20% udio jedinice područne (regionalne) samouprave na čijem se području nekretnina nalazi. Stanje nenaplaćenih potraživanja po osnovi poreza na nekretnine na dan 30. lipnja 2026. godine je 8.955,01 eura.

· povremene poreze- u koje spada porez na promet nekretnina. Porezni obveznici su stjecatelji vlasništva nekretnine u Republici Hrvatskoj kad se na takvo stjecanje ne plaća porez na dodanu vrijednost (PDV). Stopa ovog poreza iznosi 3% i prihod je jedinice lokalne samouprave na području koje se nekretnina nalazi. U skladu s člankom 7. i 8. Pravilnika o uvjetima, opsegu i naknadi za obavljanje poslova utvrđivanja, evidentiranja, nadzora, naplate i ovrhe radi naplate poreza JLP(R)S, Porezna uprava nam dostavlja dva puta godišnje zbirno izvješće o saldu nenaplaćenih potraživanja poreza na promet nekretnina. Stanje nenaplaćenih potraživanja po osnovi poreza na promet nekretnina na dan 30. lipnja 2026. godine je 50.589,91 eura.

Realizacija stalnih poreza (6131) iznosi 10.749,89 eura i manja je za 11,18 % u odnosu na prošlu godinu, dok porez na promet nekretnina iznosi 165.371,49 eura i veći je za 7,27 % u odnosu na isto razdoblje prošle godine.
U prošloj godini poslove utvrđivanja, evidentiranja, nadzora, naplate i ovrhe poreza na nekretnine obavljala je Porezna uprava, te je Odlukom o porezima općine Blato visina poreza iznosila 1,99 €/m2, dok u 2026. godini ove poslove preuzima Općina Blato te se visina poreza podiže na 6 €/m2. Po informacijama Porezne uprave u 2025. godini , od 955 očekivanih rješenja, poslano ih je samo 126, što bi značilo da svi oni objekti koji nisu obrađeni nisu imali adresu koja je usklađena sa Državnom geodetskom upravom, što je bio i preduvjet slanja rješenja. Drugi krug rješenja za 2025. godinu poslan je u veljači 2026. godine, no još uvijek nije do kraja uspostavljena ispravna evidencije obveznika, nakon što smo do 15.5. ove godine bili u obvezi dostaviti ispravnu evidenciju za neriješene objekte, te je do 30.6. naplaćeno samo 6.154,39 eura poreza na nekretnine.

614- Porezi na robu i usluge u koje spada porez na potrošnju iznosi 5.646,35 eura i bilježi manju realizaciju u odnosu na prošlu godinu za 5,90%.

633- Pomoći proračunu i izvanproračunskim korisnicima iz drugih proračuna
Tekuće pomoći proračunu (6331) najvećim dijelom se odnose na fiskalnu održivost dječjih vrtića u visini od 34.136 eura.
Kapitalne pomoći proračunu (6332) u visini od 143.557,37 eura odnose se na potporu Ministarstva regionalnog razvoja i  fondova EU od 75.000 eura za izgradnju športskog igrališta na Prižbi, zatim 8.557,37 eura za uređenje dječjeg vrtića i parka od Ministarstva demografije i  useljeništva RH.
Od Dubrovačko-neretvanske županije dobili smo 50.000 eura za projekt pomorskog dobra i 10.000 eura za vodoopskrbu Žukove.

634- Pomoći od izvanproračunskih korisnika
Kapitalne pomoći od izvanproračunskih korisnika (6342) u visini od 2.475 eura odnose se na pomoći Fonda za zaštitu okoliša za sanaciju deponija Sitnica..

635-Pomoći izravnanja za decentralizirane funkcije i fiskalnog izravnanja
Pomoći fiskalnog izravnanja iznose 135.586,46 eura i bilježe porast od 34,54% u usporedbi sa istim razdobljem prošle godine.
641 Prihodi od financijske imovine- odnose se na prihode od kamata i iznose 29,03 eura
642 Prihodi od nefinancijske imovine
Naknade za koncesije (6421) iznose 4.755,19 eura, što je manje za 67,24% u usporedbi sa istim razdobljem prošle godine.
Prihodi od zakupa i iznajmljivanja imovine (6422) ostvareni su u visini od 34.812,41 eura, što je manje za 9,69% u usporedbi sa istim razdobljem prošle godine.
Naknada za korištenje financijske imovine (6423) – od 9.994,17 eura odnosi se na zakup javne površine koji je manji za 14,09 % u usporedbi sa istim razdobljem prošle godine.
Ostali prihodi od nefinancijske imovine (6429) - odnosi se na naknadu za legalizaciju nezakonito izgrađenih objekata i iznosi 9.509,40 eura, što je 292,52% više nego lani.
651 -Upravne i administrativne pristojbe- iznose 7.033,02 eura i na razini su prihoda ostvarenih u istom razdoblju prošle godine.
652-  Prihodi po posebnim propisima
Prihodi od naknade za razvoj (6522) – od 24.016,95 eura veći u ovoj godini za 45,82 %  jer je u siječnju plaćena rata kredita za otplatu kanalizacijskog sustava iz 12. mjeseca.
Ostali nespomenuti prihodi (6526) uglavnom se odnose na refundacije troškova struje i vode od najmoprimaca, iznose 40.451,70 eura, i na razini su prihoda ostvarenih u istom razdoblju prošle godine.
653- Komunalni doprinosi i naknade
Prihodi od komunalnog doprinosa (6531) od 17.096,58 eura bilježe manju realizaciju za 43,95 % jer je bilo manje izdanih rješenja.
Prihodi od komunalne naknade (6532) u visini od 73.069,52 eura su u odnosu na prošlu godinu veći za 127,25%, zbog slanja rješenja u ožujku zbog porasta cijene i zbog učinkovitog postupka naplate. 
661- Prihodi od prodaje proizvoda i robe te pruženih usluga
[bookmark: _Hlk207964852]Prihodi od pruženih usluga (6615) – 42.353,13 eura odnose se na vlastite prihode proračunskih korisnika koje su ostvarili van nadležnog proračuna.
681- Kazne i upravne mjere  - 1.752,29 eura odnose se na mjere kontrole nepropisnog parkiranja na javnim površinama.

1.2. Prihodi od prodaje nefinancijske imovine (razred 7)
711-Prihodi od prodaje nefinancijske imovine  – 53.186,56 eura  najvećim dijelom odnosi se na prodaju zemljišta u Prigradici.

721- Prihodi od prodaje građevinskih objekata – 66,99 eura odnosi se na prihode od prodaje stanova u društvenom vlasništvu.


2) RASHODI I IZDACI

Rashodi sa izdacima proračuna iznose 1.908.537,23 eura ili 35,70 % ukupno planiranih rashoda i izdataka, a sastoje se od:

2.1. rashoda poslovanja (razred 3) u iznosu od 1.192.047,69 eura;
[bookmark: _Hlk208226988]2.2. rashoda za nabavu nefinancijske imovine (razred 4) u iznosu od 645.546,71 eura;
2.3. izdataka za financijsku imovinu i otplate zajmova (razred 5) u iznosu od 70.942,83 eura.

2.1. Rashodi poslovanja (razred 3)
[bookmark: _Hlk208214685][bookmark: _Hlk208216524]311-Plaće za redovan rad  iznose 434.548,22 eura bilježe porast od 9,43 % u odnosu na isto razdoblje prethodne godine jer se početkom godine mijenjala osnovica za plaće općinskih djelatnika i proračunskih korisnika, (Narodne knjižnice i Blatskih fižula) sa 630 na 725 eura. Dječji vrtić podliježe Zakonu o predškolskom odgoju i obrazovanju te se njima usklađuje osnovica i koeficijenti sa spomenutim zakonom. 
312 Ostali rashodi za zaposlene - u promatranom razdoblju realizirani su u visini od 22.380 eura, a uključuju darove, nagrade i ostale rashode za zaposlene.

313-Doprinosi za obvezno zdravstveno osiguranje iznose 71.557,11 eura i bilježe porast za 8,88 % u odnosu na isto razdoblje prethodne godine jer se mijenjala osnovica za plaće općinskih djelatnika i proračunskih korisnika.

321- Naknade troškova zaposlenima -iznose 5.886,41 eura i manji su za 18,74 % u odnosu na isto razdoblje prethodne godine. Odnose se na rashode za službena putovanja, naknade za prijevoz i stručno usavršavanje zaposlenika. 

322- Rashodi za materijal i energiju- iznose 87.933,23 eura i veći su za 5,78 % u odnosu na isto razdoblje prethodne godine. Odnose se na uredski materijal i ostale materijalne rashode, materijal i sirovine, energiju, materijal i dijelove za tekuće i investicijsko održavanje i sitni inventar.

323- Rashodi za usluge- iznose 293.594,52 eura i veći su za 37,41% od rashoda prethodne godine. Odnose se na usluge telefona, pošte i prijevoza, usluge tekućeg i investicijskog održavanja, usluge promidžbe i informiranja, komunalne usluge, zakupnine i najamnine, zdravstvene i veterinarske usluge, intelektualne i osobne usluge, računalne i ostale usluge.

329-Ostali nespomenuti rashodi poslovanja- iznose 30.807,59 eura i manji su za 6,95 % u odnosu na isto razdoblje prethodne godine. Odnose se na naknade za rad predstavničkih i izvršnih tijela, povjerenstava i sl., članarine, reprezentaciju, pristojbe i naknade i ostale nespomenute rashode poslovanja. 
Pristojbe i naknade (3295) - odnose se najvećim dijelom na poticajnu naknadu Fonda za zaštitu okoliša za odvojeno prikupljanje otpada koja za 2024. godinu iznosi 15.916,54 eura.
342 Kamate za primljene kredite i zajmove – iznose 11.943,36 eura i veće su za 12,33%.
343 Ostali financijski rashodi – od 10.617,66 eura odnose se na bankarske usluge i usluge platnog prometa, te na ostale financijske rashode koji se odnose se na naplatu 1% prihoda od poreza na dohodak, te na uplatu doprinosa za ugovor o djelu iz prošle godine.
352-Subvencije trgovačkim društvima, obrtnicima i poljoprivrednicima  – u visini od 17.922,10 eura odnose se na zahtjeve za sufinanciranje zapošljavanja i sufinanciranja novih nasada poljoprivrednika.
372 Ostale naknade građanima i kućanstvima iz proračuna – iznosi 45.045,98 eura, a odnosi se na isplate iz Programa zdravstva i socijalne skrbi.
381 Tekuće donacije - iznose 158.439,91 eura i veće su za 5,86 % u odnosu na prethodnu godinu. Odnose se na financiranje udruga i svih manifestacija u športu i kulturi, javnih potreba u odgoju i obrazovanju, udruga iz programa zdravstva i socijalne skrbi, financiranje političkih stranaka, civilne i protupožarne zaštite i ostalih projekata i aktivnosti.
386 Kapitalne pomoći iznose 1.371,60 eura, a odnose se na sufinanciranje sadnog materijala poljoprivrednicima.



2.2. Rashodi za nabavu nefinancijske imovine (razred 4)
411 Materijalna imovina - prirodna bogatstva 
Ulaganja u dijelu zemljište (4111) od 33.333,33 eura odnose se na ulaganja u zemljište za novu zgradu vatrogasnog doma.
421 Građevinski objekti 
Poslovni objekti (4212) – 29.725,84 eura- ulaganja se odnose na uredske prostorije općine od 7.546,25 eura, ulaganje u poboljšanje materijalnih uvjeta u dječjem vrtiću od 2.500 eura, te ulaganje za prostorije udruge Vincenca od 19.679,59 eura.

Ulaganja u ostale građevinske objekte (4214) – 527.455,92 eura uključuju: vodoopskrbu uvale Žukova u visini od 11.875 eura, oborinsku kanalizaciju od 121,51 eura, športske terene na Prižbi za koje je utrošeno 199.086,69 eura, teniski teren u Krtinji u visini od 235.489,11 eura, uređenje ex Petkovića-Zlinje 1.250 eura, javnu rasvjetu za koju je utrošeno 8.792,19 eura, te ostale nespomenute građevinske objekte u visini od 60.274,54 eura koji uključuju ulaganja u novi vatrogasni dom ( 42.292,54 eura) i ulaganja na pomorskom dobru Prigradici( 17.982 eura).

422 Postrojenja i oprema
Uredska oprema i namještaj (4221)- 2373,75 eura odnosi se na printer, računalo i fotokopirni aparat.
Oprema za održavanje i zaštitu (4223) -2786,49 eura odnosi se na klime i usisivač u općini.
Uređaji, strojevi i oprema za ostale namjene (4227)- odnosi se na računalo i printer u Blatskim fižulima.

424 Knjige, umjetnička djela i ostale izložbene vrijednosti -3.623,13 eura odnosi se na knjige kupljene u Narodnoj knjižnici.

426 Nematerijalna proizvedena imovina 
Na prostorno-plansku dokumentaciju utrošeno je 20.637,50 eura, dok je 21.875 eura utrošeno na projekt energetske obnove zgrade škole.
 
2.3. Izdaci za financijsku imovinu i otplate zajmova (razred 5) 

544 Otplata glavnice primljenih kredita i zajmova od kreditnih i ostalih financijskih institucija izvan javnog sektora

Otplata glavnice primljenih kredita od tuzemnih kreditnih institucija izvan javnog sektora uključuje: tri rate za izgradnju kanalizacijskog sustava financiranih iz naknade za razvoj u visini od 21.593,58 eura (svaka po 7.197,86 eura), te tri rate za kredit za izgradnju ceste Sitnica-Karbuni od 49.349,25 eura.(svaka po 16.449,75 eura),

Obrazloženje posebnog dijela izvještaja o izvršenju programa, koje podrazumijeva izvršenje rashodovnih pozicija proračuna kroz programe, aktivnosti i projekte, detaljnije je opisano u okviru Izvješća Općinskog načelnika o radu Općine Blato za prvo polugodišnje razdoblje tekuće godine.

3) POSEBNI IZVJEŠTAJI

Temeljem članka 23. st.1 Pravilnika o polugodišnjem i godišnjem izvještaju o izvršenju proračuna i financijskog plana (Narodne novine 85/23), posebni izvještaji u polugodišnjem izvještaju o izvršenju proračuna su:
– izvještaj o korištenju proračunske zalihe,
– izvještaj o zaduživanju na domaćem i stranom tržištu novca i kapitala i
– izvještaj o danim jamstvima i plaćanjima po protestiranim jamstvima.

3.1. Izvještaj o korištenju proračunske zalihe

Sukladno Zakonu o proračunu, sredstva proračunske zalihe koriste se za financiranje rashoda nastalih pri otklanjanju posljedica elementarnih nepogoda, epidemija, ekoloških i ostalih nepredvidivih nesreća odnosno izvanrednih događaja nastalih tijekom godine.
Sredstva proračunske zalihe mogu iznositi najviše 0,50% planiranih općih prihoda proračuna tekuće godine bez primitaka.
Općina Blato nije planirala ni koristila sredstva proračunske zalihe u 2026. godini.

3.2. Izvještaj o zaduživanju na domaćem i stranom tržištu kapitala

[bookmark: _Hlk144892424]3.2.1. Zaduživanje putem dugoročnog kredita na domaćem tržištu u visini od 9.875.000 kuna

Općina Blato je u 2012. godini temeljem suglasnosti Vlade Republike Hrvatske potpisala Ugovor o dugoročnom financijskom kreditu u vrijednosti od 9.875.000 kuna za realizaciju IPARD programa, Mjera 301, za izgradnju kanalizacijskog sustava I faza.
Sredstva temeljem kredita, kao i financijske obveze po kreditu nastale su u 2013. godini, te je od odobrenih 9.875.000 kuna, koliko je bila procijenjena vrijednost investicije, nakon provedenog postupka javne nabave, iskorišten iznos od 6.260.899,62 kuna. Bespovratna sredstva od IPARD programa ishodili smo u lipnju 2014. godine u visini od 3.223.890,39 kuna, te je za iznos potpore izvršena uplata dijela glavnice. 
Sa stanjem 30.6.2026. godine, preostala obveza glavnice temeljem kredita iznosi 70.481,90 eura i ista će se sukladno otplatnom planu vraćati do 2028. godine u jednakim tromjesečnim iznosima, koji bez kamata iznose 7.197,86 eura (godišnje 28.791,44 eura), od kojih je prvi dospio na naplatu 31.03.2015. godine. 
Kreditor je Addiko Bank (tadašnji Hypo-Alpe-Adria Bank).



3.2.2. Zaduživanje putem dugoročnog kredita na domaćem tržištu u visini od 7.500.000 kuna

Općina Blato je u 2020. godini dobila suglasnost Vlade Republike Hrvatske za zaduženje u iznosu od 7.500.000 kuna (995.421,06 eura) za izgradnju ceste „Sitnica- Karbuni“. 
[bookmark: _Hlk144894950]Kamatna stopa je fiksna i iznosi 1,70% godišnje, dok se glavnica isplaćuje u eurima u 40 jednakih tromjesečnih rata, svaka po 187.500 kuna ( 24.885,53 eura), koje dospijevaju zadnji dan svaka tri mjeseca, od kojih prva dospijeva 30.9.2025. godine, a zadnja 30.6.2035. godine. Kreditor je Privredna banka Zagreb.
Odlukom o izmjeni i dopuni Odluke o zaduživanju Općine Blato iz studenog 2025. godine mijenja se članak 1. Odluke o zaduživanju Općine Blato (Službeni glasnik Općine Blato broj 6/2020) u dijelu roka otplate kredita, kojim se isti produljuje sa 10 na 15 godina bez počeka, tj. sa 13 na 18 godina uključujući poček. Temeljem ove Odluke sa svom potrebnom dokumentacijom upućen je zahtjev Ministarstvu financija za dobivanje suglasnosti za reprogram kreditnih obveza, te je isti 5. prosinca 2025. godine odobren.
Reprogramiranjem se produžuje rok otplate sa 10 na 15 godina bez počeka, ali se ne mijenjaju ključni uvjeti kredita – kamatna stopa i ostali opći uvjeti ostaju isti. 
Time se osigurala veća likvidnost proračuna bez pogoršanja kreditnih uvjeta.
Kvartalna rata prema prvotno ugovorenim uvjetima iznosila je 24.885,53 eura, dok nakon reprogramiranja iznosi 16.449,75 eura, čime je značajno rasterećen godišnji proračun i omogućeno stabilnije financijsko poslovanje Općine.
Zadnja rata dospijeva 30.6.2040. godine, a obveza za ovaj kredit na dan 30.06.2026. godine iznosi 921.186,28 eura.


3.3. Izvještaj o danim jamstvima i plaćanjima po protestiranim jamstvima

Temeljem članka 129. Zakona o proračunu, jedinica lokalne i područne (regionalne) samouprave može dati jamstvo za dugoročno zaduživanje proračunskom i izvanproračunskom korisniku jedinice lokalne i područne (regionalne) samouprave, pravnoj osobi u većinskom vlasništvu ili suvlasništvu jedinica lokalne i područne (regionalne) samouprave i ustanovi čiji je osnivač, uz prethodno dobivenu suglasnost ministra financija.
Općina Blato nije imala aktivnih jamstava u izvještajnom razdoblju.



OPĆINSKI NAČELNIK
